CELEX: 
Language: mt
Date: 2020-10-14 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2010/31/UE tal-Parlament Ewropew u tal-Kunsill billi jistabbilixxi skema komuni fakultattiva tal-Unjoni Ewropea għall-klassifikazzjoni tal-potenzjal ta’ intelliġenza tal-bini

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Il-Komunikazzjoni dwar il-Patt Ekoloġiku Ewropew
                  1
                tenfasizza r-rwol li r-rinnovazzjoni tal-bini jista’ jkollha fil-kisba tan-newtralità klimatika sal-2050. Din tintroduċi inizjattiva ġdida msejħa “mewġa ta’ rinnovazzjoni” biex tixpruna r-rendiment tal-bini fl-użu tal-enerġija fl-UE. Il-mewġa ta’ rinnovazzjoni se tkun inizjattiva ewlenija tal-UE fis-settur tal-bini – element ewlieni għat-tranżizzjoni lejn enerġija nadifa u fil-ġlieda kontra t-tibdil fil-klima u l-impatti tiegħu. Se tagħti spinta addizzjonali lill-implimentazzjoni tal-qafas ta’ politika tal-UE għar-rendiment fl-użu tal-enerġija tal-bini.
            
            
               Id-Direttiva dwar ir-Rendiment tal-Bini fl-Użu tal-Enerġija
                  2
                (“EPBD”) hi l-istrument legali ewlieni tal-UE biex tippromwovi l-aqwa rendiment fl-użu tal-enerġija tal-bini
                  3
               . Għandha l-għan li ttejjeb ir-rendiment fl-użu tal-enerġija tal-bini residenzjali u mhux residenzjali fl-UE, filwaqt li tqis il-kundizzjonijiet klimatiċi ta’ barra u tat-temp lokali, kif ukoll ir-rekwiżiti klimatiċi interni u l-kosteffettività.
            
            
               Bħala parti mill-pakkett dwar l-Enerġija Nadifa
                  4
               , l-EPBD ġiet emendata fl-2018 għal tliet raġunijiet ewlenin:
            
            
               (1)biex titħeġġeġ ir-rinnovazzjoni tal-istokkijiet eżistenti tal-bini billi jiġu stabbiliti strateġiji fit-tul għar-rinnovazzjoni tal-bini, inkluż il-mobilizzazzjoni ta’ finanzjament u l-ħolqien ta’ viżjoni ċara għal stokk tal-bini dekarbonizzat sal-2050;
            
            
               (2)biex tiġi modernizzata d-Direttiva, jitħeġġeġ l-użu ta’ teknoloġiji tal-informazzjoni u tal-komunikazzjoni (l-ICT) u ta’ teknoloġiji intelliġenti oħra biex ikun żgurat li l-bini jaħdem b’mod effiċjenti; kif ukoll
            
            
               (3)biex jiġu ssimplifikati d-dispożizzjonijiet meta ma jkunux taw ir-riżultati mistennija.
            
            
               L-immodernizzar tal-EPBD biex ikun jippromwovi aktar it-teknoloġiji tal-bini intelliġenti (il-punt 2 ta’ hawn fuq) jinvolvi, b’mod partikolari, l-introduzzjoni ta’ indikatur tal-potenzjal ta’ intelliġenza (“SRI”) għall-bini.
            
            
               Bl-SRI, l-utenti jkunu jistgħu jikklassifikaw il-potenzjal ta’ intelliġenza tal-bini, jiġifieri l-kapaċità tal-bini (jew tal-unitajiet tal-bini) li jadatta l-operat tiegħu għall-ħtiġijiet tal-okkupant, li jottimizza l-effiċjenza enerġetika u r-rendiment ġenerali waqt l-użu
                  5
               , u li jadatta s-sinjali mill-grilja (il-flessibbiltà tal-enerġija). L-SRI se jqajjem kuxjenza fost is-sidien u l-okkupanti tal-bini dwar il-valur tal-awtomatizzazzjoni tal-bini u l-monitoraġġ elettroniku tas-sistemi tekniċi tal-bini. Se jagħtihom ukoll il-fiduċja li l-funzjonijiet ġodda u mtejba jistgħu jiġġeneraw iffrankar fl-ispejjeż u fl-enerġija.
            
            
               L-SRI tfassal biex jappoġġa d-diġitalizzazzjoni u l-modernizzazzjoni tal-bini. Hu konsistenti ma’ u jissupplimenta strumenti ta’ politika u inizjattivi oħra li għandhom l-għan li jagħtu spinta lir-rendiment fl-użu tal-enerġija tal-bini, b’mod partikolari l-inizjattiva tal-mewġa ta’ rinnovazzjoni.
            
            
               Skont l-EPBD (l-Artikolu 8(10) u 8(11), u l-Anness IA), l-SRI se jiġi stabbilit bħala “skema komuni fakultattiva tal-Unjoni” (jiġifieri l-użu tal-iskema mill-Istati Membri biex jikkalkulaw ir-rata tal-potenzjal ta’ intelliġenza tal-bini se jkun fakultattiv). Dan se jinkludi att delegat li jistabbilixxi l-iskema u jistabbilixxi d-definizzjoni tal-ISR u l-metodoloġija għall-kalkolu, u att ta’ implimentazzjoni li jistabbilixxi modalitajiet tekniċi dettaljati għall-implimentazzjoni tal-iskema.
            
            
               Dan ir-Regolament Delegat hu l-ewwel wieħed minn dawn iż-żewġ atti tal-SRI, li jistabbilixxi l-SRI, id-definizzjoni tiegħu u l-metodoloġija għall-kalkolu tiegħu, skont l-Artikolu 8(10) tal-EPBD.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Id-deċiżjoni tal-immodernizzar tal-EPBD biex tkun tikkunsidra aħjar l-ICT u t-teknoloġiji intelliġenti u, b’mod partikolari, biex tintroduċi indikatur tal-potenzjal ta’ intelliġenza, kienet soġġetta għal proċess ta’ konsultazzjoni bir-reqqa. Dan kien pass vitali fit-tħejjija tal-proposta biex tiġi emendata l-EPBD
                  6
               . Il-valutazzjoni tal-impatt mehmuża mal-proposta
                  7
                turi li l-miżuri proposti għall-immodernizzar tad-Direttiva jwasslu għal impatti sinifikanti, b’mod partikolari fuq l-iffrankar tal-enerġija.
            
            
               Bħala għajnuna fit-tħejjija tal-atti tal-SRI, saru konsultazzjonijiet estensivi apposta mal-partijiet ikkonċernati
                  8
               . Pereżempju, l-ewwel studju tekniku dwar l-SRI, li sar bejn Marzu 2017 u Awwissu 2018, kien jinkludi tliet laqgħat plenarji
                  9
                tal-partijiet ikkonċernati u konsultazzjoni sistematika mal-partijiet ikkonċernati dwar ir-rapporti tekniċi tal-istudju. It-tieni studju tekniku, li tnieda f’Diċembru 2018, kien jinvolvi żewġ laqgħat plenarji addizzjonali mal-partijiet ikkonċernati, tliet gruppi ta’ ħidma apposta għall-partijiet ikkonċernati biex joħorġu rakkomandazzjonijiet lill-konsorzju tal-istudju u lill-Kummissjoni, u konsultazzjonijiet bil-miktub dwar ir-rapporti tekniċi tal-istudju. Dan il-proċess ta’ konsultazzjoni ta’ madwar tliet snin ġie ssupplimentat b’konsultazzjoni online
                  10
                li kisbet rispons dettaljat mingħand aktar minn 90 rispondent dwar aspetti ewlenin tal-qafas ġuridiku propost għall-SRI.
            
            
               Anki l-Istati Membri ġew ikkonsultati dwar l-atti legali tal-SRI. Grupp ad hoc ta’ esperti (il-Grupp ta’ Esperti dwar l-EPBD) ta r-rispons tiegħu dwar dan ir-Regolament Delegat, u l-Kumitat dwar ir-Rendiment tal-Bini fl-Użu tal-Enerġija ġie kkonsultat dwar ir-Regolament ta’ Implimentazzjoni li jakkumpanjah.
            
            
               F’konformità mal-prinċipju ta’ regolamentazzjoni aħjar
                  11
               , bejn it-18 ta’ Ġunju 2020 u s-16 ta’ Lulju 2020 kien hemm perjodu ta’ rispons biex jinkiseb kontribut addizzjonali mingħand iċ-ċittadini u l-partijiet ikkonċernati. Ir-rispons miksub kien jinkludi 21 kontribut mingħand kumpaniji/assoċjazzjonijiet tan-negozju (fosthom 17-il SME), tnejn mingħand ċittadini tal-UE u wieħed mingħand awtorità pubblika (88%, 8% u 4% tar-rispons, rispettivament). Ir-rispondenti kienu mill-Belġju (13), Franza (3), l-Italja (3), l-Awstrija (1), ir-Repubblika Ċeka (1), id-Danimarka (1), il-Ġermanja (1), u Spanja (1). 
            
            
               B’mod ġenerali, ir-rispons miksub jappoġġa l-istabbiliment tal-SRI. Il-kummenti jesprimu ċertu tħassib ġenerali relatat b’mod aktar dirett mal-bażi ġuridika fid-Direttiva dwar ir-Rendiment tal-Bini fl-Użu tal-Enerġija (EPBD), eż. fuq l-għażla fakultattiva tal-iskema hemm uħud li ssuġġerixxu li l-SRI jenħtieġ isir obbligatorju, jew fuq il-flessibbiltà li għandhom l-Istati Membri hemm uħud li indikaw il-ħtieġa għal implimentazzjoni konsistenti tal-iskema madwar l-UE u għal trasparenza dwar l-adattamenti possibbli li l-Istati Membri se jimplimentaw. 
            
         
         
            
               Uħud mill-kummenti jissuġġerixxu t-tisħiħ ta’ xi aspetti tal-SRI, b’mod partikolari l-interoperabbiltà, jew jindikaw aġġornamenti mmirati possibbli fil-qafas metodoloġiku. Diversi kummenti jissuġġerixxu t-tisħiħ tal-kontenut taċ-ċertifikati SRI, b’mod partikolari fir-rigward tar-rakkomandazzjonijiet li jistgħu jiġu inklużi f’dawk iċ-ċertifikati. Kummenti oħra jindikaw evoluzzjonijiet futuri mixtieqa tal-qafas tal-SRI. 
            
            
               Għadd minn dawn il-kummenti jirrigwardaw l-obbligi fuq il-Kummissjoni għall-iżvilupp tal-SRI, u huma nnotati fid-dawl ta’ rieżamijiet futuri tal-EPBD. Kummenti oħra se jinġiebu għall-attenzjoni tal-Istati Membri li jikkunsidraw l-implimentazzjoni tal-iskema, u se jitqiesu waqt il-monitoraġġ tal-implimentazzjoni tal-SRI fil-livell nazzjonali jew reġjonali.
            
            
               F’konformità mal-Artikolu 42(1) tar-Regolament (UE) 2018/1725, il-Kummissjoni Ewropea kkonsultat lill-Kontrollur Ewropew għall-Protezzjoni tad-Data (EDPS) dwar dan ir-Regolament Delegat u dwar l-Att ta’ Implimentazzjoni relatat li jagħti dettalji dwar il-modalitajiet tekniċi għall-implimentazzjoni tal-iskema SRI. Ir-rispons tal-EDPS fakkar fil-ħtieġa li jkun żgurat livell għoli ta’ protezzjoni tad-data personali fil-kuntest tal-bini u d-djar intelliġenti u laqa’ d-dispożizzjonijiet tal-Atti tal-SRI li jenfasizzaw dan l-aspett (eż. referenzi għar-riskji taċ-ċibersigurtà u tal-protezzjoni tad-data u dispożizzjonijiet dwar l-inklużjoni ta’ informazzjoni dwar iċ-ċibersigurtà u l-protezzjoni tad-data fl-indikatur tal-potenzjal ta’ intelliġenza).
            
            
               3.ELEMENTI ĠURIDIĊI TAL-ATT DELEGAT
            
            
               Skont l-Artikolu 8(10) tal-EPBD, dan ir-Regolament Delegat se jistabbilixxi l-iskema tal-indikaturi tal-potenzjal ta’ intelliġenza, id-definizzjoni tal-SRI u l-metodoloġija għall-kalkolu tal-SRI. Dan fih 11-il artikolu. Dawn ikopru s-suġġett u l-kamp ta’ applikazzjoni, id-definizzjonijiet tat-termini, id-definizzjoni tal-SRI, il-metodoloġija għall-kalkolu tal-SRI (li tinsab fid-dettall fl-Annessi ta’ dan ir-Regolament), l-approċċ għall-klassifikazzjoni tal-potenzjal ta’ intelliġenza, dettalji addizzjonali dwar in-natura fakultattiva tal-iskema, u l-kontenut tal-SRI. Jistabbilixxu wkoll rekwiżiti għall-esperti inkarigati mill-valutazzjoni tal-potenzjal ta’ intelliġenza, u għas-sistemi tal-kontroll indipendenti.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.10.2020
            
            
               li jissupplimenta d-Direttiva 2010/31/UE tal-Parlament Ewropew u tal-Kunsill billi jistabbilixxi skema komuni fakultattiva tal-Unjoni Ewropea għall-klassifikazzjoni tal-potenzjal ta’ intelliġenza tal-bini
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġija
                  12
               , u b’mod partikolari l-Artikolu 8(10) tagħha,
            
            
               Billi:
            
            
               (1)Id-Direttiva 2010/31/UE tal-Parlament Ewropew u tal-Kunsill hi l-leġiżlazzjoni ewlenija, flimkien mad-Direttiva 2009/125/KE tal-Parlament Ewropew u tal-Kunsill tal-21 ta’ Ottubru 2009 li tistabbilixxi qafas għall-iffissar ta’ rekwiżiti għall-ekodisinn għal prodotti relatati mal-enerġija
                  13
               , u mar-Regolament (UE) 2017/1369 tal-Parlament Ewropew u tal-Kunsill tal-4 ta’ Lulju 2017 li jistabbilixxi qafas għat-tikkettar tal-enerġija
                  14
               , li jindirizza l-effiċjenza enerġetika fil-bini fil-kuntest tal-miri tal-effiċjenza fl-enerġija tal-2030. Id-Direttiva 2010/31/UE għandha żewġ objettivi kumplimentari, jiġifieri li tħaffef ir-rinnovazzjoni tal-bini eżistenti sal-2050 u li tappoġġa l-modernizzazzjoni tal-bini kollu b’teknoloġiji intelliġenti, bħal dawk li jużaw l-intelliġenza artifiċjali u servizzi bbażati fuq il-cloud, u b’rabta aktar ċara mal-mobbiltà nadifa.
            
            
               (2)Biex tiġi appoġġata klassifikazzjoni konsistenti u trasparenti tal-potenzjal ta’ intelliġenza tal-bini fl-Unjoni, jenħtieġ tiġi stabbilita definizzjoni komuni tal-indikatur tal-potenzjal ta’ intelliġenza u metodoloġija komuni għall-kalkolu tiegħu.
            
            
               (3)Biex ikunu żgurati l-aċċettabbiltà, l-użabbiltà u l-konsistenza tal-iskema tal-indikaturi tal-potenzjal ta’ intelliġenza, il-Kummissjoni żviluppat metodoloġija, b’kollaborazzjoni ma’ firxa wiesgħa ta’ partijiet ikkonċernati u id f’id mal-Istati Membri, għall-klassifikazzjoni tal-potenzjal ta’ intelliġenza tal-bini skont l-Artikolu 8(10) tad-Direttiva 2010/31/UE u l-Anness IA tagħha.
            
            
               (4)Dik il-metodoloġija għall-klassifikazzjoni tal-potenzjal ta’ intelliġenza tal-bini tiżgura grad ta’ konsistenza u komparabbiltà fil-klassifikazzjoni tal-potenzjal ta’ intelliġenza tal-bini madwar l-UE, filwaqt li tħalli biżżejjed flessibbiltà biex il-kalkolu jkun adattat għal kundizzjonijiet speċifiċi.
            
            
               (5)Jenħtieġ jiġu stabbiliti mekkaniżmi adegwati tal-kontroll b’rabta mal-implimentazzjoni tal-iskema tal-indikaturi tal-potenzjal ta’ intelliġenza.
            
            
               (6)Meta rilevanti, jenħtieġ tkun possibbli awtovalutazzjoni tal-potenzjal ta’ intelliġenza mis-sid, mill-maniġer tal-faċilità jew minn xi parti kkonċernata oħra marbuta mal-bini, appoġġata bi gwida u għodod miftuħa.
            
            
               (7)Biex tkun evitata d-duplikazzjoni tal-isforzi u tal-ispejjeż bejn l-iskema tal-indikaturi tal-potenzjal ta’ intelliġenza u l-iskemi obbligatorji eżistenti, il-metodoloġija għall-klassifikazzjoni tal-potenzjal ta’ intelliġenza tal-bini jenħtieġ tippermetti lill-Istati Membri, jekk ikunu jixtiequ, li jorbtu jew jintegraw l-iskema tal-indikaturi tal-potenzjal ta’ intelliġenza ma’ skemi nazzjonali taċ-ċertifikazzjoni tar-rendiment fl-użu tal-enerġija u ma’ skemi oħra stabbiliti skont id-Direttiva 2010/31/UE.
            
         
         
            
               (8)L-indikatur tal-potenzjal ta’ intelliġenza jenħtieġ ikun imfassal b’mod li jirrifletti l-potenzjal ta’ intelliġenza tal-bini u s-sistemi tagħhom u jenħtieġ jintuża biex jikkumplimenta – u mhux biex jieħu post – l-għodod li jivvalutaw aspetti oħra tal-bini, bħal pereżempju r-rendiment fl-użu tal-enerġija jew is-sostenibbiltà.
            
            
               (9)Jenħtieġ li l-indikatur tal-potenzjal ta’ intelliġenza ma jkunx indikatur għar-rendiment fl-użu tal-enerġija tal-bini. Is-sidien tal-bini jenħtieġ ikunu infurmati li l-potenzjal ta’ intelliġenza kif rifless fl-indikatur tal-potenzjal ta’ intelliġenza, u r-rendiment fl-użu tal-enerġija tal-bini kif espress fiċ-ċertifikati tar-rendiment fl-użu tal-enerġija huma kwistjonijiet differenti, li għalhekk iridu jiġu indirizzati minn tipi differenti ta’ miżuri; iżda l-potenzjal ta’ intelliġenza jenħtieġ jgħin biex jitjieb ir-rendiment fl-użu tal-enerġija.
            
            
               (10)Il-benefiċċji għall-konsumaturi, għall-utenti tal-bini u għas-sidien se jiġu massimizzati meta l-istrumenti disponibbli għall-klassifikazzjoni tal-bini jintużaw flimkien, filwaqt li jiġi żgurat li l-konsumaturi, l-utenti tal-bini u s-sidien ikunu jistgħu jiksbu fehim komprensiv tal-bini tagħhom u dwar kif jistgħu jtejbu r-rendiment ġenerali.
            
            
               (11)L-indikatur tal-potenzjal ta’ intelliġenza jenħtieġ ikun disponibbli kemm għall-bini eżistenti kif anki għall-proġetti ġodda tal-bini. Il-mudelli diġitali tal-bini, inkluż il-mudelli ta’ informazzjoni dwar il-bini jew it-tewmin diġitali, jenħtieġ jitħallew jintużaw biex jeħfief il-kalkolu tal-punteġġi għall-potenzjal ta’ intelliġenza.
            
            
               (12)Jenħtieġ li l-qafas għall-kalkolu tal-potenzjal ta’ intelliġenza jitħalla jintuża għat-tipi kollha ta’ bini u ta’ unitajiet tal-bini koperti bid-Direttiva 2010/31/UE.
            
            
               (13)L-indikatur tal-potenzjal ta’ intelliġenza jenħtieġ jippermetti l-enfasi tal-benefiċċji addizzjonali minn teknoloġiji intelliġenti avvanzati għas-sidien u l-utenti tal-bini, pereżempju mil-lat ta’ ffrankar fl-enerġija u tħejjija għat-tibdil fil-klima, jew mil-lat ta’ aktar inklużività u aċċessibbiltà, kumdità u benesseri.
            
            
               (14)Jenħtieġ li l-valutazzjoni tal-potenzjal ta’ intelliġenza tal-bini u tal-unitajiet tal-bini bħala parti mill-iskema tal-indikaturi tal-potenzjal ta’ intelliġenza għall-fini ta’ ħruġ ta’ ċertifikat tal-indikaturi tal-potenzjal ta’ intelliġenza, issir minn esperti kwalifikati jew akkreditati.
            
            
               (15)Meta l-Istati Membri jidhrilhom li hu xieraq, jenħtieġ li l-esperti akkreditati għaċ-ċertifikazzjoni tar-rendiment fl-użu tal-enerġija għall-bini, jew għall-ispezzjoni tat-tisħin, tal-arja kkundizzjonata u tas-sistemi kkombinati tat-tisħin jew tal-arja kkondizzjonata u tal-ventilazzjoni skont id-Direttiva 2010/31/UE, jew għat-twettiq tal-awditi tal-enerġija skont id-Direttiva 2012/27/UE tal-Parlament Ewropew u tal-Kunsill tal-25 ta’ Ottubru 2012 dwar l-effiċjenza fl-enerġija
                  15
               , jitħallew jitqiesu kompetenti wkoll biex jivvalutaw il-potenzjal ta’ intelliġenza tal-bini jew tal-unitajiet tal-bini.
            
            
               (16)B’aktar diġitizzazzjoni u konnettività fil-bini jiżdiedu r-riskji taċ-ċibersigurtà u tal-protezzjoni tad-data, filwaqt li l-bini u s-sistemi tagħhom isiru aktar vulnerabbli għat-theddid ċibernetiku u l-użu ħażin tad-data personali. Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42(1) tar-Regolament (UE) 2018/1725. L-indikatur tal-potenzjal ta’ intelliġenza jenħtieġ jgħin biex is-sidien u l-utenti tal-bini jiġu infurmati dwar dawk ir-riskji.
            
            
               ADOTTAT DAN IR-REGOLAMENT:
            
            
               Artikolu 1
               Suġġett u kamp ta’ applikazzjoni
            
            
               Dan ir-Regolament jistabbilixxi skema komuni fakultattiva tal-Unjoni għall-klassifikazzjoni tal-potenzjal ta’ intelliġenza tal-bini, jiġifieri d-definizzjoni tal-indikatur tal-potenzjal ta’ intelliġenza u metodoloġija komuni għall-kalkolu tiegħu. Il-metodoloġija tikkonsisti fil-kalkolu ta’ punteġġi għall-potenzjal ta’ intelliġenza tal-bini jew tal-unitajiet tal-bini u li tidderivi klassifikazzjoni tal-potenzjal ta’ intelliġenza tal-bini jew tal-unitajiet tal-bini.
            
            
               Artikolu 2
               Definizzjonijiet
            
            
               Għall-finijiet ta’ dan ir-Regolament, japplikaw id-definizzjonijiet li ġejjin:
            
            
               (1)“indikatur tal-potenzjal ta’ intelliġenza” tfisser indikatur li jinforma dwar il-klassifikazzjoni tal-potenzjal ta’ intelliġenza ta’ binja jew ta’ unità tal-bini f’konformità mal-Artikolu 8(10) tad-Direttiva 2010/31/UE;
            
            
               (2)“skema tal-indikaturi tal-potenzjal ta’ intelliġenza” tfisser sistema taċ-ċertifikazzjoni tal-potenzjal ta’ intelliġenza tal-bini;
            
            
               (3)“operatur ekonomiku” tfisser persuna fiżika jew ġuridika li tkun is-sid ta’ binja li tinsab fit-territorju ta’ Stat Membru, jew persuna fiżika jew ġuridika li tippossjedi jew tokkupa unità tal-bini li tinsab fit-territorju ta’ Stat Membru, u li titlob ċertifikat tal-indikatur tal-potenzjal ta’ intelliġenza ta’ dak il-bini jew dik l-unità tal-bini;
            
            
               (4)“klassifikazzjoni tal-potenzjal ta’ intelliġenza” tfisser il-klassifikazzjoni tal-bini jew tal-unità tal-bini skont il-metodoloġija stabbilita f’dan ir-Regolament;
            
            
               (5)“punteġġ għall-potenzjal ta’ intelliġenza” tfisser il-punteġġ miksub minn binja jew minn unità tal-bini bħala parti mill-proċess għall-klassifikazzjoni tal-potenzjal ta’ intelliġenza;
            
            
               (6)“sistema” tfisser sistema li tista’ tinstab f’binja u li hi rilevanti għall-ambitu tal-klassifikazzjoni tal-potenzjal ta’ intelliġenza kif stabbilit fid-Direttiva 2010/31/UE, inkluż iżda mhux limitat għas-sistemi tekniċi tal-bini kif definit fl-Artikolu 2 tad-Direttiva 2010/31/UE;
            
         
         
            
               (7)“funzjonalità ewlenija tal-potenzjal ta’ intelliġenza” tfisser waħda mit-tliet funzjonalitajiet imsemmija fil-punt 2 tal-Anness IA tad-Direttiva 2010/31/UE;
            
            
               (8)“kriterju tal-impatt” tfisser impatt ewlieni li s-servizzi intelliġenti lesti huma mfassla biex jiksbu, kif stabbilit f’dan ir-Regolament;
            
            
               (9)“dominju tekniku” tfisser ġabra ta’ servizzi intelliġenti lesti li, flimkien, iwettqu parti integrata u konsistenti tas-servizzi mistennija mill-binja jew mill-unità tal-bini, bħal pereżempju t-tisħin;
            
            
               (10)“konnettività” tfisser l-abbiltà tas-sistemi li jiskambjaw data bejniethom u l-abbiltà tal-binja jew tal-unità tal-bini li tiskambja d-data, mal-grilja u ma’ entitajiet relatati, bħal aggregatur, jew ma’ binjiet oħrajn;
            
            
               (11)“interoperabbiltà” tfisser l-abbiltà li sistema tinteraġixxi għal fini komuni, abbażi ta’ standards maqbula b’mod komuni, permezz ta’ skambju ta’ informazzjoni u data;
            
            
               (12)“ċibersigurtà” tfisser l-attivitajiet meħtieġa għall-protezzjoni tan-networks u tas-sistemi tal-informazzjoni, l-utenti ta’ dawn is-sistemi, u individwi oħra milquta minn theddid ċibernetiku;
            
            
               (13)“teknoloġija intelliġenti lesta” tfisser faċilitatur teknoloġiku, bħal awtomatizzazzjoni tal-bini, għal servizz intelliġenti lest wieħed jew aktar;
            
            
               (14)“servizz intelliġenti lest” tfisser funzjoni jew aggregazzjoni ta’ funzjonijiet provduti minn komponent jew sistema teknika waħda jew aktar. Servizz intelliġenti lest juża teknoloġiji intelliġenti lesti u jorbothom f’funzjonijiet ta’ livell ogħla;
            
            
               (15)“ċertifikat tal-indikatur tal-potenzjal ta’ intelliġenza” tfisser ċertifikat rikonoxxut minn Stat Membru jew minn persuna ġuridika maħtura minn Stat Membru, li jindika l-potenzjal ta’ intelliġenza ta’ binja jew ta’ unità tal-bini, ikkalkulat bil-metodoloġija stabbilita f’dan ir-Regolament;
            
            
               (16)“livell tal-funzjonalità” tfisser il-livell ta’ potenzjal ta’ intelliġenza ta’ servizz intelliġenti lest;
            
            
               (17)“fattur ta’ ponderazzjoni” tfisser parametru li jintuża fil-kalkolu tal-indikatur tal-potenzjal ta’ intelliġenza biex jesprimi l-importanza ta’ dominju tekniku jew kriterju ta’ impatt speċifiku f’dak il-kalkolu;
            
            
               (18)“ventilazzjoni” tfisser proċess li jimmaniġġja r-rati tal-fluss tal-arja friska biex tinżamm u titjieb il-kwalità tal-arja ta’ ġewwa skont ir-rekwiżiti applikabbli;
            
            
               (19)“bilanċ tal-enerġija” tfisser approċċ li bih ċerti fatturi ta’ ponderazzjoni jistgħu jiġu adattati abbażi taż-żona klimatika tal-bini.
            
            
               Artikolu 3
               Indikatur tal-potenzjal ta’ intelliġenza
            
            
               1.L-indikatur tal-potenzjal ta’ intelliġenza għandu jippermetti klassifikazzjoni u komunikazzjoni tal-potenzjal ta’ intelliġenza tal-bini u tal-unitajiet tal-bini lill-operaturi ekonomiċi u lil partijiet ikkonċernati oħra, b’mod partikolari dawk li jippjanaw u l-operaturi tal-bini.
            
            
               2.Jenħtieġ li l-indikatur tal-potenzjal ta’ intelliġenza jkun jippermetti l-valutazzjoni tal-kapaċitajiet ta’ binja jew ta’ unità tal-bini li tadatta l-operat tagħha għall-ħtiġijiet tal-okkupant u tal-grilja, u li ttejjeb l-effiċjenza enerġetika tagħha u r-rendiment ġenerali tagħha waqt l-użu. L-indikatur tal-potenzjal ta’ intelliġenza għandu jkopri karatteristiċi għal titjib fl-iffrankar tal-enerġija, fil-parametraġġ referenzjarju u fil-flessibbiltà, u tisħiħ tal-funzjonalitajiet u tal-kapaċitajiet bis-saħħa ta’ apparati aktar interkonnessi u intelliġenti.
            
            
               3.L-indikatur tal-potenzjal ta’ intelliġenza għandu jinkludi l-klassifikazzjoni tal-potenzjal ta’ intelliġenza ta’ binja jew ta’ unità tal-bini, u sett ta’ punteġġi għall-potenzjal ta’ intelliġenza li jirriflettu l-potenzjal ta’ intelliġenza tal-bini, tal-unitajiet tal-bini u tas-sistemi skont funzjonalitajiet ewlenin predefiniti, kriterji tal-impatt u dominji tekniċi.
            
            
               4.L-indikatur tal-potenzjal ta’ intelliġenza għandu jinkludi, meta possibbli, informazzjoni addizzjonali dwar l-inklużività u l-konnettività tal-bini, dwar l-interoperabbiltà u ċ-ċibersigurtà tas-sistemi, u dwar il-protezzjoni tad-data.
            
            
               Artikolu 4
               Metodoloġija għall-kalkolu tal-indikatur tal-potenzjal ta’ intelliġenza
            
            
               1.Il-metodoloġija għall-kalkolu tal-indikatur tal-potenzjal ta’ intelliġenza għandha tkun ibbażata fuq il-valutazzjoni tas-servizzi intelliġenti lesti li huma preżenti jew ippjanati fl-istadju tad-disinn f’binja jew f’unità tal-bini, u tas-servizzi intelliġenti lesti li jitqiesu rilevanti għal dik il-binja jew l-unità tal-bini.
            
         
         
            
               2.Il-kalkolu tal-punteġġi għall-potenzjal ta’ intelliġenza għandu jkun ibbażat fuq qafas metodoloġiku komuni tal-Unjoni stabbilit fl-Annessi I sa VI.
            
            
               3.Il-metodoloġija standard għall-kalkolu stabbilita fl-Annessi I sa VI tista’ tiġi adattata skont l-Anness VII, b’mod partikolari billi ssir rabta mal-kalkoli tar-rendiment fl-użu tal-enerġija fl-ambitu taċ-ċertifikazzjoni tar-rendiment fl-użu tal-enerġija.
            
            
               4.Il-metodoloġija għall-kalkolu tal-indikatur tal-potenzjal ta’ intelliġenza għandha tintuża skont il-kundizzjonijiet stabbiliti f’dan ir-Regolament, b’mod partikolari fir-rigward tal-kwalifika tal-esperti.
            
            
               Artikolu 5
               Klassifikazzjoni tal-potenzjal ta’ intelliġenza
            
            
               Il-klassifikazzjoni tal-potenzjal ta’ intelliġenza ta’ binja jew ta’ unità tal-bini għandha tkun ibbażata fuq il-punteġġi għall-potenzjal ta’ intelliġenza kkalkulati għall-binja jew għall-unità tal-bini skont l-Anness VIII.
            
            
               Artikolu 6
               L-għażla fakultattiva tal-iskema
            
            
               1.L-iskema tal-indikaturi tal-potenzjal ta’ intelliġenza għandha tkun skema komuni fakultattiva tal-Unjoni.
            
            
               2.L-Istati Membri jistgħu jiddeċiedu li jimplimentaw l-indikatur tal-potenzjal ta’ intelliġenza fit-territorju nazzjonali tagħhom, jew f’partijiet minnu. Jistgħu jagħżlu wkoll li jimplimentaw l-iskema għal ċerti kategoriji ta’ bini biss.
            
            
               3.L-Istati Membri li jimplimentaw l-iskema tal-indikaturi tal-potenzjal ta’ intelliġenza jistgħu jagħżlu li japplikawha fuq bażi volontarja jew obbligatorja għall-bini jew għall-unitajiet tal-bini li jinsabu fit-territorju tagħhom.
            
            
               4.L-Istati Membri li jiddeċiedu li jimplimentaw l-iskema tal-indikaturi tal-potenzjal ta’ intelliġenza fit-territorju nazzjonali tagħhom, jew f’partijiet minnu, għandhom jinnotifikaw lill-Kummissjoni qabel ma jimplimentaw l-iskema.
            
            
               5.L-Istati Membri jistgħu jiddeċiedu li jimmodifikaw, jadattaw, jew itemmu l-implimentazzjoni tal-iskema fi kwalunkwe ħin mingħajr il-bżonn ta’ ġustifikazzjoni għal dan. Dawn għandhom jinnotifikaw lill-Kummissjoni bi kwalunkwe deċiżjoni bħal din.
            
            
               Artikolu 7
               Ċertifikat tal-indikatur tal-potenzjal ta’ intelliġenza
            
            
               1.L-indikatur tal-potenzjal ta’ intelliġenza ta’ binja jew ta’ unità tal-bini għandu jiġi kkomunikat lill-operaturi ekonomiċi u lil partijiet ikkonċernati oħra b’ċertifikat.
            
            
               2.Iċ-ċertifikat tal-indikatur tal-potenzjal ta’ intelliġenza għandu jinkludi l-informazzjoni speċifikata fl-Anness IX.
            
            
               Artikolu 8
               Esperti tal-indikatur tal-potenzjal ta’ intelliġenza
            
            
               1.L-Istati Membri li jiddeċiedu li jimplimentaw l-indikatur tal-potenzjal ta’ intelliġenza għandhom jiżguraw li l-valutazzjoni tal-potenzjal ta’ intelliġenza tal-bini jew tal-unitajiet tal-bini bil-ħsieb li jinħareġ ċertifikat tal-potenzjal ta’ intelliġenza ssir minn esperti kwalifikati jew akkreditati. L-esperti jistgħu joperaw għal rashom jew ikunu impjegati ta’ korpi pubbliċi jew intrapriżi privati.
            
            
               2.L-Istati Membri li jiddeċiedu li jimplimentaw l-iskema tal-indikaturi tal-potenzjal ta’ intelliġenza għandhom jistabbilixxu rekwiżiti dwar il-kwalifika jew l-akkreditazzjoni tal-esperti tal-indikaturi tal-potenzjal ta’ intelliġenza u jiżguraw li dawk ir-rekwiżiti jinkludu kriterji ta’ kompetenza, inkluż fil-qasam tal-ICT.
            
            
               Artikolu 9
               Sistema tal-kontroll tal-iskema tal-indikaturi tal-potenzjal ta’ intelliġenza
            
            
               1.L-Istati Membri li jiddeċiedu li jimplimentaw l-iskema tal-indikaturi tal-potenzjal ta’ intelliġenza għandhom jistabbilixxu sistema tal-kontroll indipendenti għaċ-ċertifikati tal-indikaturi tal-potenzjal ta’ intelliġenza. Meta rilevanti, dawk l-Istati Membri jistgħu jiddependu fuq sistemi tal-kontroll indipendenti li huma diġà fis-seħħ, bħal dawk għall-iskemi taċ-ċertifikazzjoni tar-rendiment fl-użu tal-enerġija.
            
            
               2.Is-sistema tal-kontroll indipendenti għandha tiżgura l-validità taċ-ċertifikati tal-indikaturi tal-potenzjal ta’ intelliġenza maħruġa fit-territorju tal-Istat Membru.
            
         
         
            
               Artikolu 10
               Rieżami
            
            
               Wara konsultazzjoni mal-esperti msemmija fl-Artikolu 23 tad-Direttiva 2010/31/UE, il-Kummissjoni tista’ tirrevedi dan ir-Regolament kif xieraq sal-1 ta’ Jannar 2026 u, jekk ikun meħtieġ, tagħmel proposti.
            
            
               Artikolu 11
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.10.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        
                  https://ec.europa.eu/info/publications/communication-european-green-deal_en
                   
               
               
                  
                     (2)
                  
                        Id-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġija (ĠU L 153, 18.6.2010, p. 13-35).
               
               
                  
                     (3)
                  
                        F’dan id-dokument, kull okkorrenza ta’ “rendiment fl-użu tal-enerġija” trid tinftiehem fis-sens tal-Artikolu 2 tal-EPBD.
               
               
                  
                     (4)
                  
                        
                  https://ec.europa.eu/energy/topics/energy-strategy/clean-energy-all-europeans_en
                   
               
               
                  
                     (5)
                  
                        “rendiment ġenerali waqt l-użu” tirreferi għall-aspetti tar-rendiment tal-bini li l-SRI jista’ jikkontribwixxi għalihom, f’konformità mal-Artikolu 8(10) u l-Anness IA tal-EPBD, u li fost l-oħrajn jinkludu: ir-rendiment fl-użu tal-enerġija (skont it-tifsira tal-EPBD), l-adattament skont il-ħtiġijiet tal-okkupanti (eż. b’rabta mal-kundizzjonijiet klimatiċi ta’ ġewwa), u l-flessibbiltà tal-enerġija. Skont il-kamp ta’ applikazzjoni tal-EPBD, l-SRI hu strument li jiffoka fuq ir-rendiment tal-bini fil-fażi tal-użu – jiġifieri l-aspetti l-oħra li huma rilevanti għar-rendiment ġenerali taċ-ċiklu tal-ħajja tal-bini, bħall-effiċjenza materjali, mhumiex fl-ambitu tal-SRI.
               
               
                  
                     (6)
                  
                        Ara l-Memorandum ta’ Spjegazzjoni fil-Proposta għal Direttiva tal-Parlament Ewropew u tal-Kunsill li temenda d-Direttiva 2010/31/UE dwar ir-rendiment tal-bini fl-użu tal-enerġija, COM(2016) 765 final.
               
               
                  
                     (7)
                  
                        Dokument ta’ Ħidma tal-Persunal tal-Kummissjoni – Valutazzjoni tal-Impatt li takkumpanja l-Proposta għal Direttiva tal-Parlament Ewropew u tal-Kunsill li temenda d-Direttiva 2010/31/UE dwar ir-rendiment tal-bini fl-użu tal-enerġija, SWD(2016) 414 final.
               
               
                  
                     (8)
                  
                        F’dawn il-konsultazzjonijiet ħadet sehem komunità wiesgħa ta’ partijiet ikkonċernati (madwar 600 parti kkonċernata rreġistrata) li jirrappreżentaw lis-setturi kollha ta’ interess: l-industrija tal-kostruzzjoni, il-ġestjoni tal-faċilitajiet, il-fornituri tekniċi tas-sistema tal-bini, il-periti, l-inġiniera, il-kumpaniji tal-ICT, l-akkademiċi, l-NGOs, u l-aġenziji u l-amministrazzjonijiet tal-Istati Membri.
               
               
                  
                     (9)
                  
                        Kull laqgħa mal-partijiet ikkonċernati involviet bejn 80 u 120 parteċipant, u bosta oħrajn li segwew bl-istreaming.
               
               
                  
                     (10)
                  
                        
                  https://ec.europa.eu/energy/consultations/consultation-establishment-smart-readiness-indicator-buildings_en?redir=1
                   
               
               
                  
                     (11)
                  
                        https://ec.europa.eu/info/law/law-making-process/planning-and-proposing-law/better-regulation-why-and-how_mt
               
               
                  
                     (12)
                  
                        ĠU L 153, 18.6.2010, p. 13-35.
               
               
                  
                     (13)
                  
                        ĠU L 285, 31.10.2009, p. 10-35.
               
               
                  
                     (14)
                  
                        ĠU L 198, 28.7.2017, p. 1-23.
               
               
                  
                     (15)
                  
                        ĠU L 315, 14.11.2012, p. 1-56.
               
            
      
    ---documentbreak--- 
      
         
         
            
               ANNESS I
                  Il-kalkolu tal-punteġġi għall-potenzjal ta’ intelliġenza
            
            
               1.Il-potenzjal ta’ intelliġenza ta’ binja jew unità tal-bini jirrifletti l-kapaċitajiet tal-binja jew tal-unità tal-bini li tadatta l-operat tagħha għall-ħtiġijiet tal-okkupanti u tal-grilja, u li ttejjeb l-effiċjenza enerġetika tagħha u r-rendiment ġenerali tagħha waqt l-użu.
            
            
               2.Il-potenzjal ta’ intelliġenza ta’ binja jew unità tal-bini hu ddeterminat abbażi tal-valutazzjoni tas-servizzi intelliġenti lesti li huma preżenti jew ippjanati fil-binja jew fl-unità tal-bini jew tal-bini, jew li huma rilevanti għaliha, u l-livell tal-funzjonalità tagħhom.
            
            
               3.Il-potenzjal ta’ intelliġenza ta’ binja jew unità tal-bini hu espress bi klassifikazzjoni dderivata minn punteġġ totali għall-potenzjal ta’ intelliġenza espress bħala persentaġġ u li jirrappreżenta l-proporzjon tal-potenzjal ta’ intelliġenza tal-bini jew tal-unità tal-bini f’paragun mal-potenzjal massimu ta’ intelliġenza li jista’ jintlaħaq.
            
            
               4.Il-kalkolu tal-punteġġi għall-potenzjal ta’ intelliġenza hu bbażat fuq fatturi predefiniti ta’ ponderazzjoni f’konformità mal-Annessi III, V u VII, li l-valur tagħhom jista’ jiddependi fuq kundizzjonijiet klimatiċi u aspetti rilevanti oħra, bħat-tip ta’ bini.
            
            
               5.Biex jiġi espress il-potenzjal ta’ intelliġenza ta’ binja jew ta’ unità tal-bini, il-metodoloġija tippermetti wkoll l-użu ta’ punteġġi diżaggregati tal-potenzjal ta’ intelliġenza espressi bħala persentaġġ. Il-punteġġi diżaggregati jistgħu jesprimu l-potenzjal ta’ intelliġenza għal wieħed jew aktar minn dawn li ġejjin:
            
            
               (a)tliet funzjonalitajiet ewlenin tal-potenzjal ta’ intelliġenza kif enfasizzat fil-punt 2 tal-Anness Ia tad-Direttiva 2010/31/UE:
            
            
               (1)ir-rendiment fl-użu tal-enerġija u l-operat;
            
            
               (2)ir-rispons għall-ħtiġijiet tal-okkupanti; kif ukoll
            
            
               (3)il-flessibbiltà tal-enerġija, inkluż l-abbiltà li l-binja jew l-unità tal-bini tkun tippermetti parteċipazzjoni bħala rispons għad-domanda.
            
            
               (b)il-kriterji ta’ impatt tal-potenzjal ta’ intelliġenza kif definiti fl-Anness II ta’ dan ir-Regolament;
            
            
               (c)id-dominji tekniċi tal-potenzjal ta’ intelliġenza kif definiti fl-Anness IV ta’ dan ir-Regolament.
            
            
               6.Il-kalkolu tal-punteġġi għall-potenzjal ta’ intelliġenza ta’ binja jew ta’ unità tal-bini jiddependi fuq il-valutazzjoni tas-servizzi intelliġenti lesti li huma preżenti jew ippjanati fl-istadju tad-disinn, u fuq il-livell tal-funzjonalità tagħhom. Il-valutazzjoni għandha l-għan li tiddetermina b’affidabbiltà biżżejjed liema servizzi huma preżenti jew ippjanati, u jekk iva, il-livell tal-funzjonalità għal kull wieħed minn dawk is-servizzi. Għal dan il-għan, meta jkunu disponibbli, jistgħu jintużaw mudelli diġitali tal-bini, inkluż mudelli ta’ informazzjoni dwar il-bini jew tewmin diġitali. Is-servizzi intelliġenti lesti li jistgħu jkunu preżenti f’binja huma elenkati f’katalgu predefinit ta’ servizzi intelliġenti lesti kif stabbilit fl-Anness VI u huma organizzati f’dominji tekniċi predefiniti kif stabbilit fl-Anness IV.
            
            
               7.Il-kalkolu tal-punteġġi għall-potenzjal ta’ intelliġenza jsir skont il-protokoll li ġej:
            
            
               (a)f’konformità mal-katalgu tas-servizzi intelliġenti lesti kif stabbilit fl-Anness VI ta’ dan ir-Regolament, għal kull dominju tekniku kif stabbilit fl-Anness IV ta’ dan ir-Regolament, jiġu vvalutati s-servizzi intelliġenti lesti li huma preżenti u, għal kull wieħed minnhom, il-livell tal-funzjonalità jiġi ddeterminat skont il-katalgu tas-servizzi intelliġenti lesti.
            
            
               (b)f’konformità mal-katalgu tas-servizzi intelliġenti lesti, u għal kull kriterju ta’ impatt tal-potenzjal ta’ intelliġenza kif stabbilit fl-Anness II, il-punteġġ I(d,ic) ta’ kull dominju tekniku hu ddeterminat kif ġej: 
            
            
               
                  
            
            
               fejn:
            
            
               (1)d hu n-numru tad-dominju tekniku inkwistjoni,
            
         
         
            
               (2)ic hu n-numru tal-kriterju ta’ impatt inkwistjoni,
            
            
               (3)Nd hu n-numru totali ta’ servizzi fid-dominju tekniku d,
            
            
               (4)Si,d hu s-servizz i tad-dominju tekniku d,
            
            
               (5)FL(Si,d) hu l-livell tal-funzjonalità tas-servizz Si,d kif disponibbli fil-binja jew fl-unità tal-bini,
            
            
               (6)Iic(FL(Si,d)) hu l-punteġġ tas-servizz Si,d għan-numru tal-kriterju ta’ impatt ic, skont il-livell tal-funzjonalità tas-servizz,
            
            
               (c)f’konformità mal-katalgu tas-servizzi intelliġenti lesti, il-punteġġ massimu ta’ kull dominju tekniku għal kull kriterju ta’ impatt Imax(d,ic) jiġi ddeterminat kif ġej:
            
            
               
                  
            
            
               fejn:
            
            
               (1)FLmax(Si,d) hu l-ogħla livell tal-funzjonalità li s-servizz Si,d jista’ jkollu skont il-katalgu tas-servizzi intelliġenti lesti,
            
            
               (2)Iic(FLmax(Si,d)) hu l-punteġġ tas-servizz Si,d għall-ogħla livell tal-funzjonalità tiegħu, jiġifieri l-punteġġ massimu tas-servizz Si,d għan-numru tal-kriterju ta’ impatt ic,
            
            
               (d)Il-punteġġ għall-potenzjal ta’ intelliġenza espress bħala persentaġġ għal kull wieħed mill-kriterju ta’ impatt SRic jiġi ddeterminat bil-ponderazzjoni speċifikata fl-Anness V, kif ġej:
            
            
               
                  
            
            
               fejn:
            
            
               (1)d hu n-numru tad-dominju tekniku inkwistjoni,
            
            
               (2)N hu n-numru totali tad-dominji tekniċi (skont l-Anness IV),
            
            
               (3)Wd,ic hu l-fattur ta’ ponderazzjoni espress bħala persentaġġ tan-numru tad-dominju tekniku d għan-numru tal-kriterju ta’ impatt ic,
            
            
               (e)il-punteġġi għall-potenzjal ta’ intelliġenza tul it-tliet funzjonalitajiet ewlenin enfasizzati fl-Anness Ia, il-punt 2 tad-Direttiva 2010/31/UE, SRf, huma ddeterminati bil-fatturi ta’ ponderazzjoni speċifikati skont l-Anness III, kif ġej:
            
            
               
                  
            
            
               fejn:
            
            
               (1)M hu n-numru totali tal-kriterji ta’ impatt skont l-Anness II,
            
         
         
            
               (2)Wf(ic) hu l-fattur ta’ ponderazzjoni espress bħala persentaġġ tan-numru tal-kriterju ta’ impatt ic għall-funzjonalità ewlenija f skont l-Anness III,
            
            
               (3)SRic hu l-punteġġ għall-potenzjal ta’ intelliġenza għan-numru tal-kriterju ta’ impatt ic.
            
            
               (f)il-punteġġ totali għall-potenzjal ta’ intelliġenza SR jista’ jiġi kkalkulat bħala s-somma ponderata tal-punteġġi għall-potenzjal ta’ intelliġenza tal-funzjonalitajiet ewlenin, kif ġej:
            
            
               
                  
            
            
               fejn:
            
            
               (1)SRf hu l-punteġġ għall-potenzjal ta’ intelliġenza għall-funzjonalità ewlenija f,
            
            
               (2)Wf hu l-ponderazzjoni tal-funzjonalità ewlenija f fil-kalkolu tal-punteġġi totali għall-potenzjal ta’ intelliġenza, b’Wf = 1.
            
            
               (g)il-punteġġi għall-potenzjal ta’ intelliġenza tad-dominji tekniċi għal kull kriterju ta’ impatt SRd,ic jistgħu jiġu kkalkulati, kif ġej: 
            
            
               
                  
            
            
               fejn:
            
            
               (1)I(d,ic) hu l-punteġġ tan-numru tad-dominju d għall-kriterju ta’ impatt ic,
            
            
               (2)Imax(d,ic) hu l-punteġġ massimu tan-numru tad-dominju d għan-numru tal-kriterju ta’ impatt ic.
            
            
               ANNESS II 
                  Kriterji ta’ impatt tal-potenzjal ta’ intelliġenza
            
            
               Il-kriterji ta’ impatt tal-potenzjal ta’ intelliġenza kkunsidrati fil-protokoll tal-kalkolu stabbilit fl-Anness I huma dawn li ġejjin:
            
            
               (a)l-effiċjenza enerġetika,
            
            
               (b)il-manutenzjoni u t-tbassir tal-ħsarat,
            
            
               (c)il-kumdità,
            
            
               (d)il-konvenjenza,
            
            
               (e)is-saħħa, il-benesseri u l-aċċessibbiltà,
            
            
               (f)l-informazzjoni lill-okkupanti,
            
         
         
            
               (g)il-flessibbiltà u l-ħżin tal-enerġija.
            
            
               ANNESS III
                  Ponderazzjoni tal-kriterji ta’ impatt fil-funzjonijiet ewlenin
            
            
               1.Kull kriterju ta’ impatt stabbilit fl-Anness II ta’ dan ir-Regolament hu kkunsidrat għal waħda biss mit-tliet funzjonalitajiet ewlenin, kif stabbilit fil-punti 2 sa 4. Għal kull funzjonalità ewlenija, l-Istati Membri għandhom jiddefinixxu l-fatturi rispettivi ta’ ponderazzjoni tal-kriterji rilevanti ta’ impatt.
            
            
               2.Għall-funzjonalità ewlenija “rendiment fl-użu tal-enerġija u operat”, il-kriterji rilevanti ta’ impatt huma “l-effiċjenza enerġetika” u “il-manutenzjoni u t-tbassir tal-ħsarat”.
            
            
               3.Għall-funzjonalità ewlenija “rispons għall-ħtiġijiet tal-utenti”, il-kriterji rilevanti ta’ impatt huma “il-kumdità”, “il-konvenjenza”, “l-informazzjoni għall-okkupanti” u “is-saħħa, il-benesseri u l-aċċessibbiltà”.
            
            
               4.Għall-funzjonalità ewlenija “flessibbiltà tal-enerġija”, il-kriterju rilevanti ta’ impatt hu “il-flessibbiltà u l-ħżin tal-enerġija”.
            
            
               ANNESS IV
                  Dominji tekniċi
            
            
               Id-dominji tekniċi tal-potenzjal ta’ intelliġenza kkunsidrati fil-protokoll tal-kalkolu stabbilit fl-Anness I ta’ dan ir-Regolament huma dawn li ġejjin:
            
            
               (a)it-tisħin,
            
            
               (b)it-tkessiħ,
            
            
               (c)l-ilma sħun domestiku;
            
            
               (d)il-ventilazzjoni,
            
            
               (e)it-tidwil,
            
            
               (f)l-involukru dinamiku tal-bini,
            
            
               (g)l-elettriku,
            
            
               (h)l-iċċarġjar tal-vetturi elettriċi,
            
            
               (i)il-monitoraġġ u l-kontroll.
            
            
               ANNESS V
                  Ponderazzjoni tad-dominji tekniċi
            
            
               1.Kull dominju tekniku hu ponderat għal kull wieħed mill-kriterji ta’ impatt, u l-fatturi ta’ ponderazzjoni jikkaratterizzaw l-influwenza tad-dominju tekniku fuq il-kriterju ta’ impatt.
            
            
               2.Il-fatturi ta’ ponderazzjoni tad-dominji tekniċi huma espressi bħala persentaġġ, u għal kull kriterju ta’ impatt, is-somma tal-fatturi ta’ ponderazzjoni tad-dominji tekniċi hi 100%.
            
         
         
            
               3.L-approċċ standard għall-allokazzjoni tal-fatturi ta’ ponderazzjoni għad-dominji tekniċi hu bbażat fuq:
            
            
               (a)Il-bilanċ tal-enerġija taż-żona klimatika għall-fatturi ta’ ponderazzjoni tad-dominji tekniċi ta’ “it-tisħin”, “it-tkessiħ”, “l-ilma sħun domestiku”, “il-ventilazzjoni”, “it-tidwil” u “l-elettriku” tul il-kriterji ta’ impatt ta’ “l-effiċjenza enerġetika”, “il-manutenzjoni u t-tbassir tal-ħsarat” u “il-flessibbiltà u l-ħżin tal-enerġija”;
            
            
               (b)għall-każijiet l-oħra kollha: il-fatturi ta’ ponderazzjoni huma fissi jew distribwiti ugwalment.
            
            
               4.L-Istati Membri jiddefinixxu ż-żoni klimatiċi li jintużaw, meta rilevanti, fid-determinazzjoni tal-fatturi ta’ ponderazzjoni. Għal dan il-għan, l-Istati Membri jistgħu jużaw, meta disponibbli, gwida rilevanti tal-Unjoni.
            
            
               5.Il-fatturi ta’ ponderazzjoni tad-dominji tekniċi jistgħu jvarjaw bejn il-binjiet residenzjali u l-binjiet mhux residenzjali għal uħud mill-kriterji ta’ impatt.
            
            
               6.L-Istati Membri jiddefinixxu l-fatturi ta’ ponderazzjoni u, għal dan il-għan, huma mħeġġa jużaw, meta disponibbli, gwida rilevanti tal-Unjoni. Jistgħu wkoll iqisu l-impatti possibbli mit-tibdil fil-klima.
            
            
               ANNESS VI
                  Katalgu tas-servizzi intelliġenti lesti
            
            
               1.Għall-fini tal-kalkolu tal-punteġġi għall-potenzjal ta’ intelliġenza skont il-metodoloġija stabbilita fl-Anness I, l-Istati Membri jagħmlu disponibbli mill-inqas katalogu wieħed tas-servizzi intelliġenti lesti li jrid jintuża mill-esperti bħala l-bażi għall-identifikazzjoni u l-valutazzjoni tas-servizzi intelliġenti lesti.
            
            
               2.Katalgu tas-servizzi intelliġenti lesti jinkludi l-lista tas-servizzi intelliġenti lesti li jridu jitqiesu għall-kalkolu tal-punteġġ għall-potenzjal ta’ intelliġenza, il-livelli tal-funzjonalità relatati, u l-punteġġi individwali korrispondenti għall-kriterji ta’ impatt.
            
            
               3.Id-definizzjoni u kull aġġornament sussegwenti tal-katalgi tas-servizzi intelliġenti lesti jirriflettu l-aktar teknoloġiji intelliġenti lesti avvanzati bħalissa.
            
            
               4.L-Istati Membri huma mħeġġa jipprovdu linji gwida lill-esperti dwar l-aktar mod effettiv biex jiġu identifikati u vvalutati s-servizzi intelliġenti lesti, permezz ta’ gwida rilevanti tal-Unjoni, meta disponibbli.
            
            
               5.L-Istati Membri jistgħu jiddeċiedu li jagħmlu disponibbli diversi katalgi tas-servizzi intelliġenti lesti, pereżempju għal tipi differenti ta’ bini.
            
            
               ANNESS VII
                  Adattament possibbli tal-proċess tal-kalkolu standard
            
            
               1.Biex ikun evitat penalizzar inġust ta’ binja jew ta’ unità tal-bini, xi servizzi intelliġenti lesti jistgħu jitħallew barra mill-kalkolu tal-punteġġi għall-potenzjal ta’ intelliġenza, f’każ li dawk is-servizzi ma jkunux rilevanti għal dik il-binja jew l-unità tal-bini.
            
            
               2.L-Istati Membri jiddefinixxu l-kundizzjonijiet li skonthom dawn l-adattamenti huma rilevanti u permessi.
            
            
               3.Il-fatturi ta’ ponderazzjoni ta’ dawk id-dominji tekniċi li għalihom se jintuża l-approċċ (klimatiku) tal-bilanċ tal-enerġija skont il-kalkolu standard jistgħu jiġu kkalkulati abbażi tal-konsumi kif evalwati fiċ-ċertifikat tar-rendiment fl-użu tal-enerġija tal-binja jew tal-unità tal-bini inkwistjoni.
            
            
               ANNESS VIII
                  Klassifikazzjoni tal-potenzjal ta’ intelliġenza
            
            
               1.Il-klassifikazzjoni tal-potenzjal ta’ intelliġenza hi espressa abbażi ta’ seba’ klassijiet tal-potenzjal ta’ intelliġenza, mill-akbar potenzjal ta’ intelliġenza sal-inqas potenzjal ta’ intelliġenza.
            
            
               2.Kull klassi tal-potenzjal ta’ intelliġenza tikkorrispondi għal firxa ta’ punteġġi totali għall-potenzjal ta’ intelliġenza, kif ġej: 90-100%; 80-90%; 65-80%; 50-65%; 35-50%; 20-35%; < 20%.
            
            
               ANNESS IX
                  Kontenut taċ-ċertifikat tal-indikaturi tal-potenzjal ta’ intelliġenza
            
         
         
            
               L-informazzjoni li tinsab fl-indikatur tal-potenzjal ta’ intelliġenza u mibgħuta lill-utent finali tinkludi dan li ġej:
            
            
               (a)l-ID uniku taċ-ċertifikat,
            
            
               (b)id-data tal-ħruġ u d-data tal-iskadenza taċ-ċertifikat,
            
            
               (c)test ta’ informazzjoni li jiċċara l-ambitu tal-indikatur tal-istat ta’ tħejjija intelliġenti, b’mod partikolari fir-rigward taċ-ċertifikati tar-rendiment fl-użu tal-enerġija,
            
            
               (d)informazzjoni ġenerali dwar il-binja jew l-unità tal-bini (it-tip ta’ binja jew ta’ unità tal-bini, l-erja tas-superfiċje, is-sena tal-kostruzzjoni u, meta rilevanti, tar-rinnovazzjoni, il-lokazzjoni),
            
            
               (e)meta tkun disponibbli, il-klassi tar-rendiment fl-użu tal-enerġija tal-binja jew tal-unità tal-bini kif speċifikat f’ċertifikat validu tar-rendiment fl-użu tal-enerġija,
            
            
               (f)il-klassi tal-potenzjal ta’ intelliġenza tal-binja jew tal-unità tal-binja,
            
            
               (g)b’mod fakultattiv, il-punteġġ totali għall-potenzjal ta’ intelliġenza tal-binja jew tal-unità tal-bini,
            
            
               (h)il-punteġġi għall-potenzjal ta’ intelliġenza tul it-tliet funzjonalitajiet ewlenin enfasizzati fl-Anness I ta’ dan ir-Regolament,
            
            
               (i)il-punteġġ għall-potenzjal ta’ intelliġenza għal kull kriterju ta’ impatt,
            
            
               (j)b’mod fakultattiv, il-punteġġi ta’ kull dominju tekniku għal kull kriterju ta’ impatt,
            
            
               (k)meta possibbli, l-informazzjoni disponibbli dwar il-konnettività, b’mod partikolari dwar l-eżistenza ta’ infrastruttura fiżika diġà installata fil-binja għal broadband b’veloċità għolja, bħat-tikketta volontarja “broadband ready”,
            
            
               (l)meta possibbli, l-informazzjoni disponibbli dwar l-interoperabbiltà, iċ-ċibersigurtà tas-sistemi u l-protezzjoni tad-data, inkluż meta rilevanti dwar il-konformità mal-istandards maqbula b’mod komuni, u l-informazzjoni dwar ir-riskji relatati,
            
            
               (m)test ta’ informazzjoni li jiċċara li ċ-ċertifikat jirrifletti l-potenzjal ta’ intelliġenza fid-data tal-ħruġ u li kwalunkwe modifika sinifikanti fil-bini u fis-sistemi tiegħu taffettwa l-potenzjal ta’ intelliġenza u għalhekk ikun hemm bżonn aġġornament tal-informazzjoni mogħtija fuq iċ-ċertifikat,
            
            
               (n)b’mod fakultattiv, rakkomandazzjonijiet dwar kif jista’ jitjieb il-potenzjal ta’ intelliġenza tal-binja jew tal-unità tal-bini li jqisu, meta rilevanti, il-valur patrimonjali,
            
            
               (o)b’mod fakultattiv, informazzjoni addizzjonali dwar is-suppożizzjonijiet li jsiru fil-kalkolu tal-punteġġi, bħall-fatturi ta’ ponderazzjoni tal-kriterji ta’ impatt użati għall-kalkolu tal-punteġġi għall-potenzjal ta’ intelliġenza għall-funzjonalitajiet ewlenin.